作者:李白
標題:贈清漳明府侄聿
內容:我李百萬葉，柯條布中州。天開青雲器，日為蒼生憂。小邑且割雞，大刀佇烹牛。雷聲動四境，惠與清漳流。絃歌詠唐堯，脫落隱簪組。心和得天真，風俗猶太古。牛羊散阡陌，夜寢不扃戶。問此何以然，賢人宰吾土。舉邑樹桃李，垂陰亦流芬。河堤繞綠水，桑柘連青雲。趙女不冶容，提籠晝成群。繰絲鳴機杼，百里聲相聞。訟息鳥下階，高臥披道帙。蒲鞭掛簷枝，示恥無撲抶。琴清月當戶，人寂風入室。長嘯一無言，陶然上皇逸。白玉壺冰水，壺中見底清。清光洞毫髮，皎潔照群情。趙北美佳政，燕南播高名。過客覽行謠，因之誦德聲。